Nordeķu parks

Nordeķu parks ir parks Rīgā pie Nordeķu muižas, Iļģuciema un Dzirciema apkaimēs. Tas izvietojies 3,6 hektāru platībā starp Buļļu, Dagmāras, Lielezeres un Dzirciema ielām.

Nordeķu muižas parka izveide tiek datēta ar 18.—19. gadsimtu miju. Tieši šajā laikā regulāros dārzus sāka nomainīt ainavu dārzi. 19. gadsimtā, Rīgai attīstoties un izplešoties, muižas zemes sadalīja apbūves gabalos, atstājot neapbūvētu tikai teritoriju ap muižas centru, kas arī ir mūsdienu Nordeķu parks. Vēl 19. gadsimta vidū blakus parkam bija augļu un sakņu dārzs, kā arī kokaudzētava.

No svešzemju kokiem te aug Eiropas lapegles un ciedru priedes, Holandes liepas u.c. No krūmu sugām visizplatītākās ir pīlādžu sorbārija un strautu sniegoga. Parka teritorijā aug arī dižkoki — ozols, liepa un melnalksnis. Daļa senāko koku saglabājusies no savvaļas audzes.

Parkā izveidota vasaras kafejnīca, bērnu rotaļu laukums un pīļu dīķis. Pieeju dīķim un muižai bloķē muižas īpašnieka uzstādītais žogs, lai novērstu piegružošanu. 2024. gadā tika pabeigta suņu laukuma projektēšana, plāno arī apgaismojuma izveidošanu. Parkā ir skatuve, tajā tiek organizēti publiski pasākumi, sporta sacensības un izglītojoši mākslas projekti.

Parkam Dagmāras un Buļļu ielas pusē pieguļ privātīpašumā esošs 2 ha liels zālains skvērs, kuru 2021. gadā izlika pārdošanā. Vietējie aktīvisti aicināja Rīgas domi iegādāties to un pievienot parkam, tomēr augstā cena un attiecīgu plānu trūkums lika domei no tā atteikties.

 Skulptūras 
2005. gadā parkā notika starptautisks „Tēlniecības desants”. Deviņi mākslinieki no vairākām valstīm radīja deviņas skulptūras, kas izvietotas parka slēgtajā teritorijā pie muižas ēkām. Vislabāk no ārpuses var saskatīt Ojāra Feldberga „Vēju apskauto” akmeni un Paula Jaunzema „Asni”.

 Izraēlas dārzs 
2021. gadā pavasarī parka vidusdaļā ar Izraēlas vēstniecības atbalstu izveidoja Izraēlas dārzu, kurā katrs tika aicināts iestādīt savu stādu.

 Attēli 

 Atsauces 

 Ārējās saites 

Kategorija:Rīgas dārzi un parki